Субота распачалася са спаборніцтваў па горна-пешаходнай тэхніцы. Аказалася, што кантрольна-турыстычны маршрут учора – гэта яшчэ дробязь. Асабліва эмацыянальна праходзілі выпрабаванні па пераадольванні навясной пераправы: сёлета яе расцягнулі над абрывам, што, безумоўна, захапляла дух не толькі ва ўдзельнікаў, але і ў груп падтрымкі. Той, хто “адлазіў па гарах”, ішоў гуляць у валейбол. Наперадзе спартсменаў чакала яшчэ і праверка тэхнікі веласіпеднага турызму, а гэта не толькі хуткасць язды на “жалезным кані”, але і майстэрства кіравання ім, асабліва, калі трэба было прастаяць на фінішы тры секунды, не датыкаючыся нагамі да зямлі. Пакуль спартсмены спаборнічалі, у лагерах кіпела работа: кулінары фантазіравалі над турыстычнымі стравамі. Дарэчы, гэты конкурс можна таксама назваць музычным, бо прадстаўленне прыгатаваных шэдэўраў – яшчэ адно здзіўляльна-запамінальнае шоу. Перад дыскатэкай – працяг учарашняга музычнага конкурсу, з новымі героямі і цікавінкамі. Спартсменаў жа чакала начное арыентаванне, праходжанне якога ўскладніў дождж.